סוחטים, מאיימים ומצפצפים על המשטרה.
יותר ויותר קבלנים הבונים בעמק בכלל וברובע יזרעאל בפרט מתלוננים על התרחבות תופעת דמי החסות באופן ישיר ועקיף. מדרישה ברורה לתשלום ועד לדרישה עקיפה למימון שומרים לאתרים, מי שמסרב חוטף בגדול, משריפת משרדם ודרך נזקים במאות אלפי שקלים במבנים ועד למריחת שמן במכונות יקרות והבאתן להרס. במשטרה אומרים: ”הנושא בטיפול יסודי”.
בקרב קבלנים הבונים ברובע יזרעאל בעפולה ישנה תסיסה רבה בשבועות האחרונים. ”המצב הוא בלתי נסבל, כולם יודעים מיהו הסוחט הראשי, המאיים הראשי, דורש הפורטקשיין בלי טיפת פחד או בושה, ואף אחד לא עושה דבר” אומר אחד הקבלנים ומוסיף: ”יש את אלה שנכנעים, הרימו ידיים, לא סומכים על המשטרה ומעדיפים שלא יגרמו נזקים באתרי הבנייה שלהם ובציוד, ויש את אלה שמתעקשים, לצערי הם המיעוט, שמסרבים להתקפל ולהיכנע והם סובלים משריפות, פריצות ונזקים חמורים בבניינים”.
את המונולוג המדאיג הזה והכואב אמר לכתבנו קבלן הבונה ברובע יזרעאל ומתאר מציאות עגומה וכואבת. ”אנחנו מיואשים, לי אישית שרפו את המשרדים באתר, הכניסו שמנים שהרסו מכונות וכל זה בגלל שאני מסרב לשלם לעבריין אחד שכולם יודעים מיהו פרוטקשיין”.
ואכן באחרונה נהרס בית דירות בבנייה ברובע יזרעאל, כל אביזרי האינסטלציה נותצו, קירות נשברו, כבלי חשמל נקרעו ולמקום נגרם נזק שהוערך בכמאה וחמישים אלף ש”ח. לפני כן הוצתו משרדי חברה קבלנית שבעליה סירב לשלם דמי חסות. ”נכון שהתופעה הינה תופעה ארצית ופעילות מקצועית, שיטתית של המשטרה בנושא הניבה הצלחה רבה בקרב המשפחות שדרשו דמי חסות והובילו לעשרות מעצרים, גם כאן חייבים לעשות מהלך שכזה, גם כאן חייבים לעצור את ראש הנחש שמאיים על הקבלנים וגורם להם לנזקים בל ישוערו. אני הקבלן שכבר סבל מנחת זרועם ומהבריונות שלהם, עומד רגע לפני הרמת הידיים, אני חסר אונים באופן מוחלט” אומר הקבלן.